Sulavesa minao

La Sulavesa minao (Basilornis celebensis) estas specio de sturno de la familio de Sturnedoj kaj genro Basilornis kiu estas nigrecaj birdoj kun blankaj markoj kaj krestecaj kronoj. Ĝi estas endemio de Indonezio kaj precize de la insulo Sulaveso, inklude la apudajn insulojn de Lembeh, Muna kaj Buton. Ties natura habitato estas subtropikaj aŭ tropikaj humidaj arbaroj de malaltaj teroj.

Ĝi estas birdo nigreca kun malhelbluaj briloj kiu montras tre rimarkindajn blankajn areojn subvange kaj pli amplekse ambaŭflanke de ŝultroj. En kapo krom la blankaj subvangoj elstaras blankeca al ebureca beko kaj krispa krono, ne tiom kresteca kiom ĉe la proksima parenco la Longkresta minao. Ĉirkaŭ la okulo estas nuda nigreca haŭtaĵo. La kruroj estas helflavaj kaj la vosto estas mezlonga kaj rondofina.

Ĝi povus formi superspecion kun la tre similaj B. galeatus kaj B. corythaix. Ĝi estas monotipa. 

 Referencoj 
 BirdLife International 2004.  Basilornis celebensis.   2006 IUCN Ruĝa Listo de Minacataj Specioj. Konsultita la 24an de julio 2007.

Kategorio:Paseroformaj
Kategorio:Sturnedoj
Kategorio:Birdoj de Oceanio